Offentliggørelse af en ansøgning om registrering i henhold til artikel 8, stk. 1, andet afsnit, i Rådets forordning (EØF) nr. 2082/92 om specificitetsattestering af landbrugsprodukter og levnedsmidler

(2002/C 102/08)

Med denne offentliggørelse åbnes der mulighed for at fremsætte indsigelser, jf. artikel 8 og 9 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest fem måneder efter offentliggørelsen. Offentliggørelsen er begrundet i de forhold, som er beskrevet nedenfor, navnlig under punkt 4.2, 4.3 og 4.4, der giver grundlag for at betragte ansøgningen som berettiget efter forordning (EØF) nr. 2082/92.

RÅDETS FORORDNING (EØF) Nr. 2082/92

ANSØGNING OM REGISTRERING AF ET SPECIFIKT PRODUKT

Nationalt sagsnummer: -

1. Ansvarlig myndighed Navn: Maa- ja metsätalousministeriö - MAO/Maaseutu- ja rakenneyksikkö

Adresse: PL 30, FIN-00023 Valtioneuvosto

Tlf. (358-9) 160 29 01

Fax (358-9) 160 91 66.

2. Ansøgende sammenslutning 2.1. Navn: Pohjois-Karjalan Maaseutukeskus/Maa- ja kotitalousnaisten piirikeskus

2.2. Adresse: PL 5 (Koskikatu 11 C), FIN-80101 Joensuu

Tlf. (358-13) 611 33 45

Fax (358-13) 611 33 99.

2.3. Sammensætning: producent/forarbejdningsvirksomhed ( ) andet (x).

3. Produkttype: bagværk.

4. Sammendrag af varespecifikation (sammenfatning af betingelserne i artikel 6, stk. 2)

4.1. Navn: karjalanpiirakka.

4.2. Særlig produktions- eller tilvirkningsmetode: Tilberedningen af karjalanpiirakka begynder med, at fyldet koges. Fyldet består som regel af en grød, der koges af byg- eller risengryn, eller det kan være kartoffelmos. I stedet for kan der også benyttes kogte, mosede grønsager (f.eks. kålroer, gulerødder, majroer eller mørkogt kål eller svampe). Dejen til den omgivende skorpe fremstilles af vand, salt og rug- eller hvedemel. Dejen rulles ud så tyndt som muligt til næsten gennemsigtige runde plader. At dejen er tynd, sikrer, at skorpen bliver sprød. Dejens kanter foldes ind over fyldet og sammenrynkes. Piroggerne bages i ovnen ved høj temperatur, dvs. ca. 250-300 °C, i 15-20 minutter. Hurtig bagning og høj temperatur er afgørende for, at produktet bevarer sin saftighed.

Fyldet fremstilles ved at koge 1 liter (1 kg) vand eller mælk og tilsætte 2 dl (180 g) ris- eller byggryn. Risengrød koges 1/2-1 time, og byggrød længere. Til skorpedej af 200 g vand bruges ca. 275-350 g mel.

Bagte pirogger smøres gerne straks efter bagningen, eller når de opvarmes. Til smøringen benyttes smør, olie eller en vand-/mælkesovs på grundlag heraf, undertiden også æg.

4.3. Traditionel karakter: Fremstillingen af karjalanpiirakka bygger på en sammensætning af traditionelle råmaterialer og en traditionel tilberedningsmåde. Traditionelt, folkeligt bagværk af piroglignende type bestående af skorpe og fyld kendes fra et område, der strækker sig fra Karelen over Sibirien til Kina. Karelen udgør et naturligt yderområde i dette pirogbælte. Blandt de karelske pirogger fik den ovalt formede, åbne type navnet karjalanpiirakka eller karelsk pirog, efterhånden som den blev almindelig uden for Karelen.

Den karelske pirog kom i 1600-1700-tallet til det nuværende Østfinland, hvorfra den med karelske udvandrere bredte sig videre til hele Finland og endda til Sverige. Skriftlig omtale af karelske pirogger forekommer første gang i 1686.

4.4. Produktbeskrivelse: Karjalanpiirakka er en lille, åben, lav pirog, som består af en tynd skorpe og indmad eller fyld. Den har som regel en størrelse på 7-20 cm. Dens form er sædvanligvis oval, men kan også være rundagtig. Skorpen er åben foroven. Skorpens kanter er foldet ind over fyldet og sammenrynket. Karjalanpiirakka har sprød skorpe. Skorpen udgør som regel ca. en tredjedel af hele produktet, og indmaden eller fyldet ca. to tredjedele.

4.5. Mindstekrav til specifitet og metoder til kontrol med den: Under fremstillingen sikres det på produktionsanlægget, at dejen rulles ud som beskrevet i punkt 4.2 i de tyndest mulige runde eller ovale plader med en diameter på ca. 10-24 cm. Fyldet placeres på toppen, omkring 1-2 cm fra kanten, som derefter foldes op omkring fyldet, således at piirakka forbliver åben foroven, da det er de afgørende faktorer i den traditionelle fremstillingsmetode. Under fremstillingen sikres det på produktionsanlægget at piroggerne bages som beskrevet i punkt 4.2 ved en temperatur på 250-300 °C i 15-20 minutter, da høj temperatur og hurtig bagning bevirker, at skorpen bliver sprød, og derfor har betydning for karjalanpiirakkaens smag.

Til sidst udtages prøver af produktet på produktionsanlægget og i distributionsleddet for at bestemme dets organiske og kemiske egenskaber (offentlige standardmetoder svarende til dem, der benyttes af IDF og ISO) og dets mikrobiologiske egenskaber med henblik på at nedsætte antallet af bakterier.

5. Ansøgning om beskyttelse i henhold til artikel 1, stk. 2: ja.

EF-nr.: S/FI/00015/98.09.21.

Dato for modtagelsen af den fuldstændige ansøgning: 9. februar 2001.